Αρμενοβίλ Θεσσαλονίκης, η εύκολη παραλλαγή
Το αρμενοβίλ, αυτό το παγωμένο επιδόρπιο με το εντυπωσιακό όνομα, ταυτίστηκε όσο κανένα άλλο με την αστική ζαχαροπλαστική της Θεσσαλονίκης.
500 ml κρέμα γάλακτος με 35-36% λιπαρά , 397 ml (1 κουτί) ζαχαρούχο γάλα (να είναι πάρα πολύ κρύο) , 250 γρ. κουβερτούρα με 50-55% κακάο, ψιλοκομμένη , 100 γρ. ζάχαρη , 100 γρ. αμύγδαλα, καβουρδισμένα, ανάλατα , 100 γρ. μαρεγκάκια (τα προμηθευόμαστε έτοιμα από ζαχαροπλαστείο)
Για να φτιάξουμε το αρμενοβίλ, ξεκινάμε βάζοντας σε ένα τηγάνι τη ζάχαρη  και τη ζεσταίνουμε σε μέτρια φωτιά, ανακατεύοντας με μια ξύλινη κουτάλα μέχρι να λιώσει. Προσθέτουμε τα αμύγδαλα και ανακατεύουμε μέχρι να καλυφθούν καλά από την καραμέλα.Αδειάζουμε σε αντικολλητικό χαρτί, τα απλώνουμε να μην είναι το ένα πάνω στο άλλο και αφήνουμε να κρυώσουν. Έπειτα, τα σπάμε σε μικρότερα κομμάτια και τα χοντροκόβουμε σε έναν πολυκόφτη.Λιώνουμε την κουβερτούρα σε μπεν μαρί, δηλαδή σε ένα μεταλλικό μπολ στερεωμένο πάνω σε μια κατσαρόλα στην οποία σιγοβράζει λίγο νερό. Προσέχουμε το μπολ να μην ακουμπάει στο νερό και ανακατεύουμε συνεχώς τη σοκολάτα για να μην καεί. Μόλις λιώσει, την κατεβάζουμε από το μπεν μαρί και την αφήνουμε κατά μέρος.Στον κάδο του μίξερ χτυπάμε με το σύρμα σε μεσαία ταχύτητα την κρέμα γάλακτος μέχρι να γίνει μια όχι πολύ σφιχτή σαντιγί. Προσθέτουμε το παγωμένο ζαχαρούχο, συνεχίζοντας το χτύπημα για ακόμα 1 λεπτό, μέχρι να σφίξει ξανά η σαντιγί.Σταματάμε το χτύπημα και αδειάζουμε στη σαντιγί τη λιωμένη κουβερτούρα σιγά σιγά, ενώ παράλληλα ανακατεύουμε με μια ελαστική σπάτουλα σιλικόνης.Δεν επιμένουμε πολύ με το ανακάτεμα, γιατί δεν θέλουμε να ενσωματωθεί πλήρως η σοκολάτα, αλλά να σχηματίσει «νερά» μέσα στη σαντιγί. Τέλος, προσθέτουμε τα σπασμένα καραμελωμένα αμύγδαλα και τις μαρέγκες, σπασμένες σε ακανόνιστα κομμάτια, και ανακατεύουμε λίγο ακόμα ώστε να σκορπίσουν στο μείγμα του παγωτού.Αδειάζουμε σε μια μακρόστενη φόρμα κέικ που έχουμε επενδύσει με μεμβράνη και τοποθετούμε στην κατάψυξη για τουλάχιστον 5-6 ώρες.Πριν σερβίρουμε, αφήνουμε εκτός κατάψυξης για περίπου 10-15 λεπτά, να μαλακώσει λίγο το παγωτό. Κόβουμε σε κομμάτια και σερβίρουμε.
Αμύγδαλα,Κρέμα Γάλακτος,Σοκολάτα